  Анжелика Тихонова корреспондент 20-тӥ тулыспалэ Глазкарын ортчем «Зарни шайба» ӵошатсконлэн улосвыл люкетаз 14-15 аресъем пиналъёс пӧлын Ижкарысь «Заря» вормисе потӥз. Кужмозэ командаез буллитъёсъя гинэ шараяны луиз. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. 14-15 аресъемъёс пӧлын ӵошатсконъёсы элькунысьтымы 12 командаос пыриськизы. Вормисе, шор но покчи группаосын сямен ик, Ижкарысь «Заря» команда потӥз. Кыкетӥ луиз Глазкарысь «Торпедо». Куинетӥ – Дэри ёросысь хоккеистъёс. Вормись команда 100 сюрс манетлы сертификат басьтӥз, кыкетӥ инты понна 50 сюрс манет сётӥзы. Со сяна, вормисьёслы но призеръёслы клюшкаос басьтыны сертификатъёс кузьмазы. Вормисьёслэсь тренерзэс 10 сюрс манетэн пусйизы. Со сяна, гуртысь устоез устоеныз тренерен Кез ёросысь Владимир Семиделэз ялӥзы, солы озьы ик коньдонкузьым сётӥзы.   Табере «Заря» Смоленскын ӵошатсконлэн огъяросси люкетаз пыриськоз. Вожвылъяськонъёс 14-22 оштолэзе мынозы. Ӵошатсконъёслэн улосвыл люкетаз, огъя вераса, 35 команда пыриськиз. 600 пала пиналъёс. Тодэ вайытом, покчи но шор группаосын но Ижкарысь «Заря» командаысь хоккеистъёс вормисе потӥзы. Соос ӵошатсконлэн огъяросси люкетаз Пермьын но Сочиын вожвылъяськозы.  Тегъёс: Спорт Ижкар Хоккей нылпиос Удмуртия Глазкар спортъяминистерство  